
AVIZ
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
1.	invită toate agențiile JAI (justiție și afaceri interne) să consolideze auditurile interne privind eficiența și să evite suprapunerea structurilor administrative; insistă că fiecare majorare a bugetului sau a personalului trebuie să fie însoțită de indicatori de performanță măsurabili;
(A se observa că această adăugare este introdusă înainte de partea I)
Partea I – Descărcarea de gestiune pentru execuția bugetului Agenției Uniunii Europene pentru Cooperare în Materie de Justiție Penală aferent exercițiului financiar 2024
[bookmark: _Hlk211414452]2.	constată o creștere constantă a activității operaționale a Agenției Uniunii Europene pentru Cooperare în Materie de Justiție Penală (Eurojust), care a implicat gestionarea a 12 972 de cazuri în 2024, peste 640 de reuniuni de coordonare, 32 de centre de coordonare și 361 echipe comune de anchetă („JIT”) (creștere anuală de 25 %), facilitând executarea a 452 de mandate europene de arestare și utilizarea a 2 668 de ordine europene de anchetă;
3.	salută creșterea eficienței realizată de Eurojust prin execuția a 99,94 % din bugetul său și completarea a 98,35 % din schema sa de personal; observă că aceste rezultate au fost obținute în contextul unor constrângeri bugetare importante generate de creșterea volumului de muncă operațională și de inflația ridicată;
4.	salută sprijinul acordat de Eurojust activităților legate de războiul de agresiune împotriva Ucrainei, JIT investigând presupusele crime internaționale cele mai grave, punerea în aplicare a bazei de date privind crimele internaționale de bază (CICED) și sprijinul pentru dezvoltarea Centrului internațional pentru urmărirea în justiție a crimei de agresiune, găzduit de Eurojust; insistă că trebuie să se aloce resurse financiare și umane adecvate acestor activități și dezvoltării lor;
5.	salută lansarea Rețelei judiciare europene de combatere a criminalității organizate (EJOCN) în septembrie 2024 și găzduită de Eurojust, ca centru unic de schimb de expertiză între autoritățile judiciare implicate în investigarea și urmărirea penală a criminalității organizate; subliniază necesitatea de a defini o strategie de dezvoltare coerentă pentru EJOCN, pentru a spori relevanța acesteia pentru practicieni;
6.	salută încheierea de către Eurojust a unor acorduri de lucru cu țările terțe și adoptarea unei strategii de cooperare cu partenerii internaționali (2024-2027); solicită consolidarea activităților sale de cooperare internațională prin dezvoltarea în continuare a unor acorduri de lucru, încheierea de parteneriate și acorduri de cooperare;
7.	salută cooperarea strânsă a Eurojust cu Agenția Uniunii Europene pentru Cooperare în Materie de Aplicare a Legii (Europol) și înființarea grupului de lucru inter-agenții pentru a explora în continuare posibilitățile de cooperare; insistă că ciclul de revizuire legislativă a Eurojust, Europol și Parchetului European (EPPO) oferă o posibilitate unică de a consolida și mai mult sinergiile dintre acestea, în special în ceea ce privește cooperarea operațională, schimbul de date și de informații, asigurând în același timp complementaritatea și evitând suprapunerile sau dublările sferelor lor de competență juridică;
8.	invită Europol să desemneze un punct de contact specific pentru Eurojust, responsabil cu facilitarea schimbului de informații, asigurarea legăturii în cazurile comune și îmbunătățirea coordonării dintre echipele comune de anchetă (JIT) ale Eurojust și grupurile operative operaționale ale Europol;
9.	solicită, de asemenea, o interoperabilitate specifică între Eurojust și Europol, asigurând proporționalitatea, securitatea juridică și confidențialitatea, pentru a îmbunătăți detectarea timpurie a legăturilor dintre anchetele judiciare și cele ale autorităților de aplicare a legii;
10.	constată cu profundă îngrijorare întârzieri importante în punerea în aplicare a noului sistem de gestionare a cazurilor; subliniază că aceste întârzieri riscă să aibă un impact asupra admisibilității probelor în cazurile tratate de Eurojust, inclusiv cele stocate în CICED; invită Comisia Europeană și Eurojust să stabilească în comun un calendar transparent și un plan de gestionare a riscurilor pentru sistemul de gestionare a cazurilor, asigurând continuitatea operațională și integritatea datelor în toate anchetele în curs; invită Comisia Europeană să efectueze evaluări sistematice ale impactului și estimări ale efortului în dezvoltarea unor sisteme informatice complexe, în special atunci când în propunerile legislative sunt introduse termene pentru crearea și funcționarea acestora;
Partea II – Descărcarea de gestiune pentru execuția bugetului Agenției pentru Drepturi Fundamentale a Uniunii Europene aferent exercițiului financiar 2024
11.	salută faptul că Agenția pentru Drepturi Fundamentale a Uniunii Europene (FRA) a fost în măsură să-și îndeplinească obiectivele și să realizeze activitățile prevăzute în programul său anual de lucru, în pofida deficitului continuu de resurse umane și financiare, în special de la extinderea substanțială a mandatului FRA; constată și își reiterează îngrijorarea că FRA continuă să sufere din cauza unor constrângeri privind resursele financiare și umane; solicită să se aloce FRA resurse suplimentare atât în ceea ce privește bugetul, cât și personalul; constată că numărul de publicații produse a fost de 102 comparativ cu obiectivul stabilit de 50, numărul de reuniuni și evenimente externe în care FRA a prezentat/a vorbit/a intervenit în mod oficial a fost de 223, comparativ cu obiectivul stabilit de 120, numărul de contribuții scrise/verbale furnizate a fost de 520, comparativ cu obiectivul stabilit de 120, și că numărul de materiale de comunicare produse a fost de 3 617, comparativ cu obiectivul stabilit de 1 000; constată cu satisfacție că FRA are un nivel foarte înalt de execuție bugetară, de peste 99 %; consideră că acest lucru este un indicator important al unei gestiuni financiare solide și al respectării principiilor bugetare; salută cooperarea cu alte agenții ale UE, organismele internaționale și naționale din domeniul drepturilor omului și societatea civilă pentru a asigura respectarea drepturilor fundamentale; subliniază că lipsa resurselor poate afecta calitatea activității desfășurate de agenție, care a fost foarte importantă pentru a asigura că politica și legislația UE țin seama de drepturile fundamentale;
12.	subliniază rolul FRA ca actor esențial în domeniul drepturilor fundamentale și al statului de drept, așa cum este consacrat în Carta drepturilor fundamentale, care face parte din dreptul primar al UE, și salută sprijinul său pentru a asigura respectarea, protecția și exercitarea drepturilor fundamentale în legislația și politicile existente ale UE, inclusiv contribuțiile sale la inițiativele în materie de egalitate și de combatere a discriminării, cum ar fi combaterea sexismului, a rasismului, a antisemitismului și a islamofobiei, sprijinirea colectării de date privind egalitatea, acordarea de asistență pentru punerea în aplicare a cadrelor strategice naționale pentru romi și furnizarea de contribuții la rapoartele Comisiei privind Planul de acțiune al UE de combatere a rasismului pentru perioada 2020-2025 și la planurile naționale de acțiune conexe, la Strategia privind egalitatea pentru persoanele LGBTIQ 2020-2025 și la primul raport intermediar referitor la Strategia UE de combatere a antisemitismului și susținere a vieții evreiești; recunoaște rolul important al FRA în pregătirea raportului anual al Comisiei privind statul de drept; subliniază rolul important al FRA în promovarea protecției societății civile și în protejarea apărătorilor drepturilor omului aflați în pericol, rolul său în materie de sprijinire a cercetării și consolidării capacităților legate de Carta drepturilor fundamentale a Uniunii Europene și de standardele internaționale în domeniul drepturilor omului, precum și de raportul anual privind drepturile fundamentale; consideră, cu toate acestea, că extinderea mandatului FRA trebuie să rămână proporțională cu misiunea sa principală;
13.	salută primul proiect al FRA care oferă previziuni strategice în domeniul drepturilor fundamentale, cu scopul de a anticipa viitoarele probleme legate de drepturile fundamentale și de a permite agenției să sprijine mai bine procesul de elaborare a politicilor UE și statele membre în vederea abordării problemelor emergente;
14.	remarcă orientările și implicarea FRA în domeniul azilului și migrației, al frontierelor și al interoperabilității și accentul important pe care îl pune pe drepturile fundamentale, pe obligațiile internaționale ale statelor membre și pe legislația UE privind drepturile omului în acest domeniu, de exemplu activitatea Agenției referitoare la politicile în materie de migrație care urmărește ca ele să fie concepute și puse în aplicare cu respectarea deplină a drepturilor fundamentale, precum și sesiunile de formare desfășurate pentru autoritățile naționale, inclusiv punând accentul pe garanțiile privind drepturile fundamentale în materie de migrație și azil;
15.	salută contribuția FRA la Regulamentul privind inteligența artificială, expertiza furnizată pentru punerea în aplicare a Regulamentului privind serviciile digitale și raportul publicat de Agenție referitor la dificultățile legate de punerea în aplicare a Regulamentului general privind protecția datelor (RGPD), care stă la baza evaluării regulamentului de către Comisia Europeană; constată cu satisfacție activitatea desfășurată de FRA cu privire la conținutul dăunător online și la practicile de moderare, îmbunătățind colectarea de date privind discursurile online de incitare la ură, criminalitatea informatică și drepturile fundamentale;
Partea III – Descărcarea de gestiune pentru execuția bugetului Agenției Uniunii Europene pentru Azil aferent exercițiului financiar 2024
16.	constată că, la 7 mai 2025, Parlamentul European a decis să amâne decizia de a acorda directoarei executive a Agenției Uniunii Europene pentru Azil descărcarea de gestiune pentru execuția bugetului Agenției aferent exercițiului financiar 2023 din cauza unei investigații iminente a OLAF care ar implica probleme ce îi afectează gestiunea financiară; observă că, la 22 octombrie 2025, Parlamentul European a acordat EUAA descărcarea de gestiune, prezentând Agenției mai multe recomandări; reiterează importanța punerii în aplicare depline a tuturor recomandărilor formulate de Parlament în vederea procedurii de descărcare de gestiune pentru 2024;
17.	constată că, în 2024, s-au depus peste 1 milion de cereri de protecție internațională (-11 % față de 2023) și țările UE+ au emis 746 000 de decizii de acordare a protecției temporare; subliniază sprijinul operațional și tehnic continuu acordat de Agenția Uniunii Europene pentru Azil (EUAA) statelor membre în acest context, în special prin planuri operaționale în 13 state membre[1], care consolidează capacitățile lor naționale de a prelucra cererile de azil și de a asigura primirea; constată, de asemenea, cu satisfacție că operațiunile EUAA se dezvoltă în funcție de nevoile de pe teren; salută faptul că, în domeniul relocării, mecanismul de sprijin pentru relocare al EUAA în Turcia este utilizat din ce în ce mai mult de statele membre, ceea ce reprezintă sprijinul a 34 de misiuni de relocare, care au ajutat 4 100 de persoane în acest context;
18.	apreciază că EUAA a organizat 1 200 de sesiuni de formare, la care au participat 18 000 de participanți, ceea ce indică o creștere de 28 % față de 2023; constată cu satisfacție că, după o lungă și susținută activitate pregătitoare, EUAA a primit recunoaștere oficială ca furnizor de educație continuă și învățământ superior, în cooperare cu autoritățile malteze; este convins că aceasta reprezintă o etapă importantă în transformarea programei de formare într-un instrument unic care promovează o abordare comună a gestionării azilului și migrației în cadrul UE; salută adoptarea programului multianual de monitorizare, care stabilește ordinea primului ciclu de monitorizare pentru aplicarea operațională și tehnică a sistemului european comun de azil, între 2026 și 2030; salută, de asemenea, stabilirea unei metodologii comune pentru aceste exerciții de monitorizare;
19.	recunoaște contribuțiile majore ale EUAA în domeniul informațiilor și orientărilor privind țările de origine, precum și evaluarea situațională și colectarea de date conexe;
20.	salută eforturile EUAA de a-și actualiza în timp util toate materialele de sprijin în urma noii legislații și a adoptării Pactului privind migrația și azilul și apreciază călduros contribuția și sprijinul oferit de EUAA la pregătirea intrării în vigoare a pactului, elaborând, printre altele, 11 produse legate de pact, esențiale pentru orientarea statelor membre și a practicienilor în activitatea lor; solicită totuși ca aceste documente să fie comunicate Parlamentului într-un cadru neconfidențial, atât din motive de transparență, cât și de eficiență;
21.	ia act de bugetul EUAA în 2024, în valoare de 172 de milioane EUR, și de numărul de 592 de posturi (față de 529 în 2023); solicită niveluri adecvate de finanțare și personal pentru EUAA, având în vedere creșterea importantă a sarcinilor încredințate agenției în contextul punerii în aplicare a Pactului privind migrația și azilul; regretă că numărul posturilor ocupate în 2024 a fost doar de 508; felicită personalul EUAA pentru angajamentul și pentru rezultatele activității lor, în pofida numărului considerabil de posturi neocupate, în combinație cu un volum mare de muncă pentru personalul activ; subliniază că este important să se promoveze un mediu de lucru pozitiv, facilitat de canale de comunicare deschise și de o recompensare bazată pe merite; îndeamnă EUAA să accelereze procesele de recrutare pentru a ocupa toate posturile vacante;
22.	constată îmbunătățirea EUAA, fiind executate 99 % din creditele de angajament și 95 % din creditele de plată, și încurajează EUAA să elaboreze și să sporească în continuare calitatea mecanismelor de control intern; îndeamnă EUAA să prezinte rapoarte periodice Parlamentului privind punerea în aplicare a recomandărilor scrise emise de Consiliul de administrație în 2025, referitoare la acțiunile corective anunțate de directoarea executivă în „Declarația de viziune privind rolul conducerii în implementarea schimbărilor în cadrul EUAA”; reafirmă importanța implicării proactive a Consiliului de administrație în orientarea activităților EUAA și reamintește importanța unor proceduri și structuri eficiente și transparente, care să fie instituite în vederea comunicării cu Consiliul de administrație, permițând exercitarea unei supravegheri prompte și eficace; invită Comisia să sprijine și să asiste membrii Consiliului de administrație în vederea îndeplinirii rolului lor de supraveghere;
23.	invită EUAA să instituie o funcție internă independentă responsabilă cu etica; încurajează EUAA să abordeze cu fermitate deficiențele de gestionare a resurselor umane, evidențiate în raportul OLAF, care a fost discutat în Comisia CONT la 15 iulie 2025, în vederea menținerii integrității și a încrederii în cadrul organizației;
24.	reamintește că este important să se consolideze supravegherea parlamentară în vederea creșterii responsabilității EUAA și solicită din nou agenției să transmită procesele-verbale ale deliberărilor Consiliului de administrație; având în vedere implicarea Parlamentului European în chestiunile reglementate de Regulamentul EUAA, solicită Consiliului de administrație să invite sistematic un expert al Parlamentului European să participe la reuniunile Consiliului de administrație;
25.	salută adoptarea primei strategii a EUAA privind drepturile fundamentale și planurile de acțiune care vor urma; salută crearea unui mecanism de tratare a plângerilor și a paginii web dedicate pentru a facilita accesul la mecanism; apreciază cele 24 de observații formulate de ofițerul pentru drepturile fundamentale în urma analizei planurilor operaționale, a evaluărilor punerii în aplicare a planurilor operaționale și a vizitelor pe teren la operațiunile EUAA; salută primul raport anual al Biroului ofițerului pentru drepturile fundamentale, care oferă o imagine de ansamblu a activităților din 2024;
Partea IV – Descărcarea de gestiune pentru execuția bugetului Agenției Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție aferent exercițiului financiar 2024
26.	salută realizările operaționale ale Agenției Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA) în 2024, inclusiv consolidarea operațiunilor SIS, VIS și Eurodac, conectarea Frontex la SIS, permițând accesul deplin al Bulgariei și României la VIS, precum și preluarea oficială a gestionării operaționale a sistemului e-CODEX; ia act, de asemenea, de pregătirile agenției pentru noul sistem Eurodac, care urmează să fie pus la dispoziție până în iunie 2026 în ceea ce privește funcționalitățile esențiale, și de începerea dezvoltării platformei de colaborare pentru echipele comune de anchetă (CP JIT); reamintește că acquis-ul aplicabil în materie de protecție a datelor trebuie respectat pe deplin;
27.	constată cu satisfacție că, în 2024, eu-LISA a executat 100 % din creditele sale de angajament în valoare de 307,39 milioane EUR și și-a executat integral creditele de plată în valoare de 260,11 milioane EUR, inclusiv reportările; salută reducerea semnificativă a reportărilor din 2024 în 2025 cu aproximativ 50 % față de exercițiul precedent, răspunzând astfel preocupărilor anterioare exprimate de Parlament, dar regretă că rata de anulare a creditelor de plată a rămas ridicată, situându-se la 14,5 %;
28.	subliniază că este urgent să fie realizată arhitectura de interoperabilitate, ținând seama de învățămintele desprinse din exercițiul comun de simulare, și evidențiază că schimbul rapid și fiabil de informații este vital pentru spațiul de libertate, securitate și justiție al Uniunii;
29.	regretă că sistemul de intrare/ieșire (EES) nu a putut intra în funcțiune în noiembrie 2024, dar salută măsurile adoptate de eu-LISA pentru a accelera progresele și a garanta intrarea progresivă în vigoare a sistemului începând cu 12 octombrie 2025;
30.	salută accentul sporit pus de eu-LISA pe securitatea cibernetică, inclusiv funcționarea monitorizării 24/7, a răspunsului la incidente și a exercițiilor în cooperare cu rețeaua agențiilor din domeniul justiției și al afacerilor interne (JAI); remarcă importanța punerii în aplicare în timp util a noilor regulamente ale Uniunii privind securitatea cibernetică și securitatea informațiilor;
31.	ia act de eforturile depuse de eu-LISA în 2024 pentru a utiliza în mod eficient resursele sale financiare și umane; recunoaște importanța îmbunătățirii în continuare a ratelor de ocupare și necesitatea de a reduce dependența de contractanții externi prin consolidarea capacităților interne; salută planul de acțiuni de gestionare strategică pentru a îmbunătăți realizarea sistemului, a consolida capabilitățile de dezvoltare internă, a îmbunătăți gestionarea talentelor și a consolida relațiile cu părțile interesate; invită Comisia și statele membre să se asigure că eu-LISA dispune de resurse adecvate pentru a-și îndeplini mandatul care are tot mai multe atribuții;
32.	relevă importanța programului eu-LISA de creștere a capacității pentru a asigura resurse suficiente în centrele de date atât pentru sistemele informatice noi, cât și pentru cele existente și salută măsurile în curs pentru a îmbunătăți planificarea și monitorizarea bugetare fiabile; evidențiază că este important să fie finalizată strategia de recrutare și să fie ameliorată capacitatea internă pentru a reduce dependența de contractanții externi; solicită, între timp, o supraveghere sporită a contractanților, având în vedere și caracterul sensibil al datelor gestionate de agenție;
Partea V – Descărcarea de gestiune pentru execuția bugetului Agenției Europene pentru Poliția de Frontieră și Garda de Coastă aferent exercițiului financiar 2024 
33.	reamintește că bugetul Agenției a crescut de la 118 milioane EUR în 2011 la 922 de milioane EUR în 2024 ca urmare a revizuirii mandatului și în conformitate cu deciziile bugetare adoptate în această perioadă; constată că mărirea competențelor și a bugetului trebuie să fie însoțită de responsabilitate și transparență, asigurând, în același timp, capacitatea operațională deplină a Agenției de a-și îndeplini în mod eficace mandatul, inclusiv respectarea drepturilor fundamentale;
34.	recunoaște că, în 2024, Agenția Europeană pentru Poliția de Frontieră și Garda de Coastă (Frontex) a luat măsuri semnificative pentru a-și alinia direcția strategică și capacitățile operaționale la Pactul privind migrația și azilul prin punerea în aplicare a unui plan de acțiune intern pentru a sprijini statele membre în implementarea pactului, contribuind la mecanismul UE de pregătire pentru situații de criză legate de migrație și de gestionare a crizelor legate de migrație (Planul de acțiune în vederea pregătirii pentru situații de criză legate de migrație și a gestionării acestora) și adoptând Strategia de cooperare internațională a Frontex pentru perioada 2024-2026;
35.	salută faptul că, în 2024, Frontex a pus în aplicare noul lanț de comandă, permițând un proces decizional descentralizat și o reacție mai rapidă la nevoile operaționale care apar la nivel local; recunoaște că noul model de organizare și funcționare poate asigura o gestionare a operațiunilor mai flexibilă, mai adaptabilă și mai eficientă din punctul de vedere al costurilor în comparație cu sistemul anterior; invită agenția să evalueze noile dispoziții, să stabilească obiective cantitative și calitative și să raporteze cu privire la progresele înregistrate; salută și adoptarea analizei strategice a riscurilor pe 2024;
36.	salută și faptul că Frontex și-a aprofundat, de asemenea, parteneriatul cu EUAM Ucraina, consolidând gestionarea integrată a frontierelor și securitatea la frontiera UE-Ucraina în contextul conflictului în desfășurare;
37.	evidențiază rolul esențial al Frontex în protejarea frontierelor externe ale Uniunii; recunoaște rolul său în operațiunile de căutare și salvare, mijloace maritime și aeriene fiind mobilizate în operațiuni comune ca reacție la 1 599 de incidente în care au fost ajutați 65 919 migranți; își reiterează apelul pentru instituirea unei misiuni cuprinzătoare a UE de căutare și salvare, implementată de autoritățile competente ale statelor membre și de Frontex, care ar putea reduce semnificativ numărul deceselor pe mare;
38.	salută acțiunile proactive întreprinse de Frontex ca urmare a plângerilor legate de drepturile fundamentale; evidențiază că este importantă cooperarea strânsă cu autoritățile naționale pentru a asigura o monitorizare adecvată a presupuselor încălcări ale drepturilor fundamentale, în conformitate cu mecanismele naționale; cu toate acestea, recomandă ca mecanismul de tratare a plângerilor să fie îmbunătățit pentru a-i consolida eficacitatea, deoarece o serie de plângeri legate de drepturile fundamentale încă sunt respinse din motive de inadmisibilitate; observă că „Grupul de lucru articolul 46”, înființat la 27 septembrie 2022 pentru a facilita procedura de luare a deciziilor de către directorul executiv, și-a încheiat activitatea la 22 septembrie 2024; evidențiază că ofițerii Frontex trebuie să evite implicarea în orice acțiune care ar putea încălca direct sau indirect drepturile fundamentale; salută angajamentul consolidat al Frontex față de transparență și responsabilitate; accentuează că este nevoie de informații mai detaliate după finalizarea operațiunilor;
39.	salută înființarea Comitetului pentru respectarea drepturilor fundamentale, care confirmă că respectarea drepturilor fundamentale în toate activitățile Frontex este o responsabilitate partajată în cadrul agenției și recunoaște progresele înregistrate în punerea în aplicare a Planului de acțiune privind drepturile fundamentale;
40.	recunoaște progresele înregistrate în punerea în aplicare a Planului de acțiune privind drepturile fundamentale și încurajează Frontex să continue eforturile proactive de a implica autoritățile naționale în implementare și în evaluarea periodică, având în vedere relevanța acestuia pentru toate componentele poliției de frontieră și gărzii de coastă la nivel european (EBCG);
41.	constată că rata de ocupare de 85,3 % (2 773 de posturi ocupate) s-a situat sub obiectivul de 93 % și invită Frontex să-și continue eforturile de recrutare pentru a reduce rata posturilor vacante cât mai curând posibil; încurajează ferm agenția să își continue eforturile pentru obținerea echilibrului geografic și de gen;
42.	salută faptul că a fost finalizată procedura de licitație pentru implementarea sistemului Documente false și autentice online (FADO), a fost selectat un contractant, a fost semnat contractul și a început faza de implementare; regretă, cu toate acestea, întârzierea implementării FADO (sistemul Documente false și autentice online), având în vedere că Regulamentul FADO a intrat în vigoare încă din aprilie 2020; invită Frontex să implementeze pe deplin FADO;
43.	ia act de rolul crescut al Frontex în țările terțe, în special prin încheierea și actualizarea mai multor acorduri privind statutul și acorduri de lucru, precum și printr-un angajament politic sporit; evidențiază necesitatea de a analiza cu atenție proporționalitatea și obligațiile în materie de drepturi fundamentale în activitățile care implică țări din afara UE, având în vedere diversitatea mediilor operaționale;
44.	ia act de punerea în aplicare în curs a trei recomandări financiare ale OLAF și a recomandărilor Ombudsmanului European, al căror termen de punere în aplicare este mai 2025; îndeamnă Frontex să asigure, fără întârzieri suplimentare, punerea în aplicare deplină a tuturor recomandărilor din partea organismelor europene de audit și control, în special a celor din partea OLAF și ale Grupului de lucru pentru controlul Frontex al Parlamentului European, Ombudsmanului European, Curții și Grupului de lucru privind drepturile fundamentale și aspectele operaționale juridice pentru operațiuni al Frontex (GL FRaLO); constată cu satisfacție că, din decembrie 2023, nu este pendinte niciun caz legat de recomandările Grupului de lucru pentru controlul Frontex – mai precis, 39 de recomandări au fost puse în aplicare, iar 3 au fost închise ca nefezabile; în plus, în octombrie 2024, nicio acțiune nu mai era pendinte în legătură cu raportul OLAF, întrucât 100 % dintre acțiuni au fost puse în aplicare; solicită Comisiei să se asigure că constatările OLAF și EPPO privind Frontex sunt urmate de termene clare de aplicare și, dacă este necesar, de măsuri disciplinare; invită Comisia Europeană să reflecte recomandările legislative și de guvernanță ale tuturor rapoartelor menționate anterior în propunerea sa pentru un nou regulament; 
45.	constată că, în 2024, ofițerul pentru drepturile fundamentale a petrecut aproximativ 1 850 de zile pe teren, adică o creștere de peste 10 % față de anul precedent, monitorizând activitățile Frontex în 24 de țări; observă îmbunătățiri în ceea ce privește accesul ofițerului pentru drepturile fundamentale la zonele de operațiuni, activități și documente; subliniază, cu toate acestea, că ofițerul pentru drepturile fundamentale a continuat să raporteze limitări legate de accesul la zonele sau activitățile operaționale; invită statele membre și țările terțe să ofere ofițerului pentru drepturile fundamentale acces deplin la zonele și activitățile operaționale; îndeamnă Frontex să asigure imediat un astfel de acces deplin, ca o condiție pentru implicarea în operațiuni comune;
Partea VI – Descărcarea de gestiune pentru execuția bugetului Agenției Uniunii Europene pentru Formare în Materie de Aplicare a Legii aferent exercițiului financiar 2024
46.	constată că bugetul de funcționare al Agenției Uniunii Europene pentru Formare în Materie de Aplicare a Legii (CEPOL) pentru 2024 s-a ridicat la 12 589 437 EUR, ceea ce reflectă o creștere de 12,3 % față de bugetul final pentru 2023; salută faptul că, în 2024, rata de execuție a creditelor de angajament de către CEPOL a fost de 100 %, adică al treilea an consecutiv de execuție integrală;
47.	recunoaște că CEPOL oferă un portofoliu cuprinzător de formare în toate domeniile Platformei multidisciplinare europene împotriva amenințărilor infracționale (EMPACT); observă că subiectele EMPACT și criminalitatea informatică au fost cele mai populare subiecte la care au participat aproape 64 % din numărul total de cursanți în 2024; felicită CEPOL pentru că, în 2024, calitatea produselor agenției, evaluată prin rata de satisfacție a clienților, a rămas ridicată, 97 % dintre participanți declarând că au fost foarte mulțumiți sau mulțumiți de activități;
48.	constată că, la 30 mai 2024, agenția a fost victima unui atac cibernetic masiv, fiind considerate pe deplin compromise infrastructura sa TIC in situ și platforma de învățare on-line LEEd; salută abordarea coordonată adoptată de agenție în strânsă cooperare cu CERT-UE și Comisia pentru construirea unei infrastructuri informatice noi și securizate; observă că CEPOL a primit o finanțare suplimentară de 1 153 938 EUR pentru a acoperi costurile suplimentare în domeniul informatic (1 064 000 EUR) și a consolida salariile (89 938 EUR);
49.	recunoaște că atacul cibernetic a redus în mod considerabil numărul funcționarilor formați în materie de aplicare a legii din statele membre ale UE; constată că, în pofida atacului cibernetic, agenția a desfășurat 350 de activități la care au participat aproximativ 21 600 de cursanți în 2024, față de 490 de activități (-29 %) și 46 431 de participanți (-54 %) în 2023;
50.	ia act de faptul că, deși CERT-UE și-a finalizat investigația privind atacul cibernetic, ancheta penală lansată de autoritățile de aplicare a legii din Ungaria, cu sprijinul Europol, este în desfășurare; evidențiază că Parlamentul European se așteaptă să fie informat despre rezultatele anchetei;
51.	salută faptul că CEPOL a continuat să ofere un portofoliu de formare în domeniul cibernetic prin Academia de combatere a criminalității informatice din cadrul CEPOL; salută faptul că activitățile de formare specifice au îmbunătățit cunoștințele despre criminalitatea cibernetică și capacitățile cibernetice în Europa în domeniul combaterii exploatării sexuale a copiilor, al sistemelor de fraudă online și al atacurilor cibernetice;
52.	constată cu regret că activitățile de formare în domeniul drepturilor fundamentale au scăzut în 2024 (când s-au desfășurat 10 activități cu 427 de participanți) în comparație cu 2023 (19 activități cu 2 063 de participanți); subliniază că obiectivul principal al CEPOL este să sprijine, să dezvolte, să pună în aplicare și să coordoneze formarea forțelor de ordine, punând în același timp un accent deosebit pe protecția drepturilor omului și a libertăților fundamentale în contextul asigurării respectării legii;
Partea VII – Descărcarea de gestiune pentru execuția bugetului Agenției Uniunii Europene privind Drogurile aferent exercițiului financiar 2024
53.	ia act de faptul că, la 2 iulie 2024, noua Agenție a Uniunii Europene privind Drogurile (EUDA) a înlocuit în mod oficial Observatorul European pentru Droguri și Toxicomanie; reamintește că Regulamentul EUDA vizează combaterea fenomenului drogurilor printr-o abordare cuprinzătoare și bazată pe dovezi;
54.	constată că, pentru a-și îndeplini noile sarcini, EUDA a beneficiat în 2024 de o creștere cu peste 80 % a bugetului anual și de recrutarea de personal pentru a ocupa 28 de posturi noi; invită EUDA să asigure punerea în aplicare deplină a noului său mandat;
55.	observă că bugetul operațional al EUDA pentru 2024 s-a ridicat la 32 723 728 EUR; salută faptul că, în 2024, rata de execuție a creditelor de angajament de către EUDA a fost de 100 %; constată totuși cu îngrijorare că rata de anulare a creditelor de plată pentru 2024 s-a ridicat la 10,49 %, adică anularea de plăți în valoare de 3 401 035 EUR; ia act de faptul că această rată de anulare este rezultatul constrângerilor care au afectat capacitatea EUDA de a-și cheltui bugetul pe 2024 până la începerea noului mandat al agenției, la 2 iulie 2024;
56.	salută contribuția EUDA la EMPACT și la planurile de acțiune operaționale (PAO) ale ciclului de politici ale UE privind criminalitatea internațională organizată și gravă; apreciază dezvoltarea sistemului european de alertă în materie de droguri (EDAS) pentru a emite alerte atunci când pe piață apar riscuri grave legate de droguri; salută lansarea rețelei europene de laboratoare criminalistice și toxicologice și a sistemului european de evaluare a amenințărilor (ETAS);
57.	salută eforturile continue ale EUDA de a pune în aplicare sistemul UE de alertă timpurie, în colaborare cu partenerii din statele membre; ia act de faptul că au fost notificate 47 de substanțe psihoactive noi și că numărul total de substanțe psihoactive noi monitorizate în prezent este de aproximativ 1 000; apreciază rapoartele tehnice publicate de Agenție;
58.	observă că EUDA a elaborat 33 de publicații științifice și instituționale în 2024 și, de asemenea, a redactat sau a colaborat la redactarea a 16 articole științifice și capitole de cărți; apreciază expertiza științifică și bazată pe dovezi furnizată de agenție;
59.	salută lansarea Raportului european privind drogurile pentru 2024 și accentul pus pe substanțele sintetice puternice, pe noile amestecuri de droguri și pe schimbarea modelelor de consum;
60.	ia act cu satisfacție de faptul că EUDA a oferit periodic sprijin și informații valoroase despre politicile referitoare la droguri factorilor de decizie naționali și a coordonat analize științifice pregătitoare despre efectele nocive ale drogurilor, tratamentele și practicile de reducere a efectelor nocive ale drogurilor; subliniază că este important să se continue această activitate esențială pentru a aborda tendințele și problemele în evoluție și solicită consolidarea în continuare a acestor activități prin încurajarea unei colaborări mai strânse cu statele membre și prin asigurarea diseminării corespunzătoare a constatărilor către un public mai larg, inclusiv către profesioniștii din domeniul sănătății și publicul larg;
61.	evidențiază că EUDA a format peste 11 700 de profesioniști care lucrează în domeniul drogurilor, inclusiv cadre medicale, responsabili cu aplicarea legii și factori de decizie din interiorul și din afara Uniunii, și că la cele opt webinare organizate de EUDA au participat aproximativ 1 400 de profesioniști; salută cooperarea cu alte agenții ale UE;
Partea VIII – Descărcarea de gestiune pentru execuția bugetului Agenției Uniunii Europene pentru Cooperare în Materie de Aplicare a Legii aferent exercițiului financiar 2024
62.	subliniază că, în 2024, Europol a sprijinit 3 324 de operațiuni, 65 de grupuri operative și 432 de zile de acțiune; remarcă rolul agenției ca centru de informare al UE în materie penală, deoarece SIENA (aplicația de rețea pentru schimbul securizat de informații) a fost utilizată pentru a trimite peste 2 milioane de mesaje, iar agenția a acceptat 114 459 de contribuții operaționale în 2024 prin intermediul rețelei;
63.	constată, de asemenea, că Europol a furnizat 366 de rapoarte de analiză operațională și 29 de rapoarte de analiză strategică: salută gradul ridicat de satisfacție a părților interesate în legătură cu produsele sale analitice;
64.	invită Europol să pună în aplicare restul recomandărilor emise de Autoritatea Europeană pentru Protecția Datelor (AEPD), în special în contextul avizelor sale de supraveghere; observă că au fost constatate o serie de deficiențe în cadrul inspecției AEPD efectuate în octombrie 2023;în plus, invită Europol să pună rapid în aplicare restul de 23 de recomandări emise pentru a asigura sau a îmbunătăți respectarea de către Europol a cadrului juridic privind protecția datelor, remarcând că aproximativ 75 % dintre recomandări, în principal cele referitoare la prelucrarea datelor VIS și PNR, sunt considerate între timp aplicate de Europol;
65.	în urma mustrării adresate Frontex în 2024, care se referă la schimbul de date între Europol și Frontex despre migranți și activiști, fără a efectua o evaluare a necesității unui astfel de schimb de informații, invită atât Europol, cât și Frontex să colaboreze îndeaproape cu AEPD pentru a se asigura că orice schimb de date cu caracter personal referitor la suspecții de infracțiuni transfrontaliere respectă normele aplicabile privind protecția datelor și mandatele respective ale agențiilor, permițându-le, în același timp, să își desfășoare investigațiile în mod corespunzător; remarcă, în acest context, actualizarea furnizată de Europol, subliniind că, între 2020 și sfârșitul anului 2024, Europol a tratat în medie cazurile a 260 de suspecți pe an pe baza contribuțiilor primite de Frontex;
66.	își exprimă îngrijorarea cu privire la un incident de securitate care a avut loc în cadrul Europol, în care au dispărut dosarele administrative de personal ale mai multor angajați și șefi ai Europol; invită Agenția să instituie măsuri adecvate pentru a preveni repetarea unor astfel de incidente; observă că, în urma informării pe care Europol a furnizat-o Comisiei LIBE la 9 aprilie 2024, s-a stabilit că nicio parte terță din afara Europol nu a fost responsabilă de incident și au fost luate măsuri suplimentare pentru asumarea responsabilității pentru incident, iar procesele au fost consolidate, 98 % din toate dosarele de personal fiind digitalizate între timp;
67.	felicită Europol pentru raportul său intitulat „Decodarea celor mai periculoase rețele infracționale din UE”, un nou produs emblematic care descrie modul în care sunt organizate cele mai periculoase rețele infracționale, activitățile infracționale în care se implică și modalitățile și locurile în care își desfășoară activitatea; salută înființarea recentă a Grupului operativ GRIMM al Europol, menit să combată recrutarea tinerilor în activități de criminalitate organizată și să combată fenomenul emergent al „violenței ca serviciu”; încurajează Europol și statele membre să dezvolte în continuare astfel de grupuri operative specifice pentru a aborda evoluția tendințelor infracționale prin consolidarea cooperării transfrontaliere, a schimbului de informații și a acțiunilor preventive;
68.	salută rezultatele prezentate în Raportul anual comun Europol-Eurojust pe 2024, care detaliază cooperarea de succes realizată de agenții în domeniul combaterii criminalității organizate, introducerii ilegale de migranți, infracțiunilor financiare și economice, criminalității informatice și terorismului și al celor mai grave infracțiuni internaționale; consideră că toate agențiile relevante ale UE – inclusiv Europol, Eurojust, CEPOL, OLAF, EPPO și altele – ar trebui să elaboreze un raport anual comun periodic în care să prezinte acțiunile lor coordonate, operațiunile comune și realizările interagenții, pentru a spori transparența, coerența și învățarea reciprocă în întreaga arhitectură a Uniunii în domeniul justiției și afacerilor interne; ia act cu satisfacție de faptul că Europol și Eurojust au continuat colaborarea și au sporit sinergiile, inclusiv prin organizarea unei reuniuni comune a Colegiului Eurojust și a Consiliului de administrație al Europol denumită „Reflecții despre cooperare”, convocată la 9 octombrie 2024, la sediul Eurojust;
69.	ia act de raportul agenției intitulat „AI and policing – The benefits and challenges of artificial intelligence for law enforcement” (IA și activitățile polițienești – Beneficiile și provocările inteligenței artificiale pentru asigurarea respectării legii), publicat în septembrie 2024; salută informațiile acestuia despre capacitățile actuale și viitoare ale IA, care trasează o cale către un model de aplicare a legii mai eficient, mai reactiv și mai eficace, remarcând, în același timp, preocupările despre caracterul părtinitor al datelor, echitate și potențialele amenințări pentru viața privată, asumarea răspunderii, protecția drepturilor omului și nediscriminare; invită Europol să respecte pe deplin dispozițiile Regulamentului privind inteligența artificială pentru asigurarea respectării legii; invită Europol să asigure punerea în aplicare a tuturor orientărilor AEPD în acest sens, inclusiv asigurându-se că sunt instituite și respectate politici solide de control pentru procesele care se bazează pe IA, garantând că toate rezultatele generate de IA sunt supuse controlului uman înainte de a fi utilizate sau transmise statelor membre sau partenerilor de cooperare;



70.	ia act de concluziile anchetei Ombudsmanului UE privind mutarea a doi foști membri ai personalului pe posturi legate de combaterea abuzului sexual online asupra copiilor; reamintește că Ombudsmanul a constatat că modul în care Europol a tratat mutarea unui membru al personalului a constituit un caz de administrare defectuoasă.

ANEXĂ: DECLARAȚIE PRIVIND CONTRIBUȚIILE
<FootprintIntro>În conformitate cu articolul 8 din anexa I la Regulamentul de procedură, raportoarea pentru aviz declară că a inclus în avizul său contribuții privind aspecte care țin de subiectul dosarului, pe care le-a primit pentru elaborarea avizului, înainte de adoptarea acestuia în comisie, de la următorii reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:1] sau de la următorii reprezentanți ai autorităților publice din țările terțe, inclusiv misiuni diplomatice și ambasade ale acestora:</FootprintIntro> [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Reprezentanți de interese care intră sub incidența Acordului interinstituțional privind un registru de transparență obligatoriu

	Transparency International EU / EU transparency register: 501222919-71

	2. Reprezentanți ai autorităților publice din țările terțe, inclusiv misiuni diplomatice și ambasade ale acestora

	-


Raportoarea pentru aviz elaborează lista de mai sus pe propria răspundere.
Dacă în listă sunt identificate persoane fizice prin numele sau funcția lor ori prin ambele, raportoarea pentru aviz declară că a transmis persoanelor fizice în cauză Avizul nr. 484 al Parlamentului European privind protecția datelor (https://www.europarl.europa.eu/data-protect/index.do), care stabilește condițiile aplicabile prelucrării datelor lor cu caracter personal și drepturile legate de prelucrarea respectivă.

Legenda simbolurilor utilizate:
+	:	pentru
-	:	împotrivă

